**ELŐTERJESZTÉS**

**Körmend Város Önkormányzata Képviselő-testülete 2021. november 2-i rendkívüli ülésére**

**Tárgy:** Egyházashollós, Magyarszecsőd, Molnaszecsőd szennyvízelvezetése -körmendi rendszerre való csatlakozása

Tisztelt Képviselő-testület!

2021. október 11-én lezárult a KEHOP-2.2.2-15-2016-00108 „Nyugat- és Dél-Dunántúli szennyvízelvezetési és - kezelési fejlesztés 4. (NYDDU 4)”pályázat keretén belül az Európai Unió támogatásával az S015 Körmend szennyvízelvezetési és -tisztítási rendszer bővítésének műszaki átadás-átvételi eljárása.

A bővítéssel érintett települések: Egyházashollós, Magyarszecsőd, Molnaszecsőd.

E 3 település szennyvízének befogadója ezzel Körmend város lett a körmendi szennyvíztisztító teleppel.

A beruházáshoz befogadóként Körmend Város Önkormányzata azzal a feltétellel járult hozzá, hogy a 3 településnek Körmenddel megállapodást kell kötnie, mivel a körmendi szennyvíztisztító telep úgy fogadja be e 3 település szennyvízét, hogy közben a telep sürgősen felújításra is szorul, mert már a körmendi szennyvíz kezeléséhez sem megfelelő teljesen a kapacitása és a műszaki adottsága. A 3 település szennyvízberuházása előtt kifejezetten kértük az illetékes szervet arra, hogy a körmendi telep fejlesztésére is fordítsanak forrást, de ez akkora nagyságrendet jelent, ami a KEHOP projektből nem volt akkor megfinanszírozható, ill. az uniós kötelezés is sürgette a forráselosztókat a szennyvízelvezetés gyors kiépítésére.

A VASIVÍZ Zrt., mint a rendszer üzemeltetője, elkészítette a bérleti-üzemeltetési szerződések tervezetét, amit csatolunk. E tervezetekbe még nem került beépítésre Körmend fent írt kikötése, azaz az, hogy innétől kezdve e települések is felelősek a körmendi telep állagmegóvásáért és fejlesztéséért, többek között a náluk képződő használati díj terhére.

Ugyanakkor a működési engedély módosítása iránti kérelmet a VASIVÍZ Zrt-nek el kell indítania a MEKH előtt, amihez kell a Testületi jóváhagyás is, ezért azt javasoljuk, hogy a Testület tárgyalja meg az előterjesztést, de a bérleti-üzemeltetési szerződés módosítását Körmend városa csak akkor írja alá, ha már létrejött a háttérmegállapodás a körmendi telep közös működtetéséről a településekkel.

**HATÁROZATI JAVASLAT I.**

1. Körmend Város Önkormányzata Képviselő-testülete a Környezeti és Energiahatékonysági Operatív Program **KEHOP-2.2.2-15-2016-00108** **„Nyugat- és Dél-Dunántúli szennyvízelvezetési és - kezelési fejlesztés 4. (NYDDU 4)”** pályázat keretén belül az Európai Unió támogatásával elkészült S015 Körmend szennyvízelvezetési és -tisztítási rendszer bővítésének vonatkozásában jóváhagyja az alábbiakat:

I. Az ellátásért felelősök a Magyarszecsőd – Molnaszecsőd - Egyházashollós Községek Önkormányzatai és a Körmend Város Önkormányzata a KEHOP-2-2-2-15-2016-00108 pályázat keretén belül létrejött bővítés után elfogadják a korábbi ellátásért felelős (Körmend Város Önkormányzata) és a VASIVÍZ Rt. között 2005. november 11-én az S015 Körmend szennyvízelvezetési és –tisztítási rendszeren lévő önkormányzati tulajdonú víziközmű létesítmények (szennyvízcsatorna hálózatok, bővítések, szennyvízátemelők, szennyvíztisztító bővítés) üzemeltetésére létrejött Üzemeltetési Szerződés egységes szerkezetű módosítását és annak kiegészítő mellékleteit.

II. A víziközmű-szolgáltatásról szóló 2011. évi CCIX törvény 5/G. § (1) bekezdésének b) pontjára figyelemmel, az ellátásért felelősök a hivatkozott KEHOP-2.2.2-15-2016-00108 pályázat keretén belül létrejött bővítés után elfogadják, hogy a Magyarszecsőd – Molnaszecsőd - Egyházashollós Községek Önkormányzatai és a Körmend Város Önkormányzata saját és közös tulajdonába kerülő S015 Körmend szennyvízelvezetési és –tisztítási rendszer vonatkozásában az Ellátásért felelős tulajdonosok képviselője Körmend Város Önkormányzata.

**HATÁROZATI JAVASLAT II.**

Körmend Város Önkormányzata felkéri a Polgármestert, hogy folytasson tárgyalásokat a VASIVÍZ Zrt-vel, és Magyarszecsőd – Molnaszecsőd – Egyházashollós településekkel a körmendi szennyvíztisztító telep Magyarszecsőd – Molnaszecsőd – Egyházashollós településekkel történő közös fenntartása, állagmegóvása és fejlesztése tárgyában, és felhatalmazza a Polgármestert arra, hogy a körmendi szennyvíztisztító telep közös fenntartása, állagmegóvása és fejlesztése tárgyában Magyarszecsőd – Molnaszecsőd – Egyházashollós településekkel kötendő megállapodás létrejöttét követően elvállalja az ellátásért felelős tulajdonosok képviseletét, s az erre vonatkozó megállapodást megkösse.

**Bebes István**

**Polgármester**